รัฐถังแตกรายได้ทรุดหนัก
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า รายได้รัฐบาลสุทธิในเดือน ส.ค. 2555
22 ก.ย. 2555

นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า รายได้รัฐบาลสุทธิในเดือน ส.ค. 2555 
จัดเก็บได้ 3 แสนล้านบาท ต่ำกว่าประมาณการถึง 3.23 หมื่นล้านบาท จากการชำระภาษีจากกำไรสุทธิของนิติบุคคลที่ต่ำกว่าเป้าหมาย ส่งผลให้รายได้รัฐบาลสุทธิในช่วง 11 เดือนแรกของปีงบประมาณ 2555 ต.ค. 2554 -ส.ค. 2555 ต่ำกว่าเป้า 1.98 หมื่นล้านบาท
สำหรับการเก็บรายได้รัฐบาลรอบ 11 เดือน กรมสรรพากรเก็บได้ 1.5 ล้านล้านบาท ต่ำกว่าเป้า 2.41 หมื่นล้านบาท โดยภาษีเงินได้นิติบุคคลจัดเก็บได้ต่ำกว่าเป้าหมาย 5.68 หมื่นล้านบาท
กรมสรรพสามิตจัดเก็บรายได้รวม 3.45 แสนล้านบาท ต่ำกว่าเป้า 2.21 หมื่นล้านบาท โดยการขยายเวลาการลดอัตราภาษีน้ำมันดีเซลส่งผลให้ภาษีน้ำมันหายไป 3.68 หมื่นล้านบาท 
ขณะที่กรมศุลกากรจัดเก็บรายได้รวม 1.09 แสนล้านบาท สูงกว่าเป้าหมาย 1.3 หมื่นล้านบาท รัฐวิสาหกิจนำส่งรายได้รวม 9.78 หมื่นล้านบาท สูงกว่าเป้าหมาย 4,655 ล้านบาท และหน่วยงานอื่นจัดเก็บรายได้รวม 1.06 แสนล้านบาท สูงกว่าเป้าหมาย 4,843 ล้านบาท